KIRJALLINEN KYSYMYS P-0693/00 esittäjä(t): Antonios Trakatellis (PPE-DE) komissiolle. Thermaikoslahden jätevesien tehokas käsittely ‐ biologista puhdistusta koskevat ympäristövaatimukset.



Virallinen lehti nro 026 E , 26/01/2001 s. 0088 - 0090



KIRJALLINEN KYSYMYS P-0693/00 esittäjä(t): Antonios Trakatellis (PPE-DE) komissiolle (3. maaliskuuta 2000) Aihe: Thermaikoslahden jätevesien tehokas käsittely biologista puhdistusta koskevat ympäristövaatimukset Yksi koheesiorahaston kautta rahoitetuista Thessalonikin alueen ympäristönsuojelun kannalta merkittävimmistä rakennushankkeista ei mahdollisesti täytä ympäristönsuojelun vaatimuksia, joiden johdosta hanke käynnistettiin. Thessalonikin jätevesien biologisen käsittelylaitoksen laajentamisen ja valmiiksi saattamisen vaiheeseen II liittyvät työt ovat vaarassa jäädä kesken ja muodostua taloudelliseksi taakaksi, ja ennen kaikkea niistä on aiheutumassa uusi saastumisen ja rehevöitymisen lähde, joka kumoaisi siten hankkeen saavutukset. Perusteltu huolestuminen siitä, että ympäristönäkökohtia ei ole huomioitu riittävästi, jotta Thermaikoslahden saastuminen voitaisiin estää, ja jatkuvat epäilykset useiden Kreikassa käynnissä olevien biologisten käsittelylaitosten rakennushankkeiden toimivuudesta herättävät tärkeitä kysymyksiä koheesiorahaston kautta myönnettyjen yhteisön varojen käytön tuloksellisuudesta ja yhteisön ympäristönsuojelustrategiasta. 1. Mihin aiotaan sijoittaa putkien merenalaiset osat, joiden kaksi haaraa ovat kumpikin 2 600 metrin pituisia (pituus ja sijoitus huomioiden), ja pitääkö paikkansa, että alkuperäistä suunnitelmaa tullaan luultavasti muuttamaan? 2. Pitääkö paikkansa, että tällä hetkellä suunniteltu merenalaisen putken asentaminen aiheuttaa Thermaikoslahden huomattavaa lisäsaastumista, koska putki sijaitsee lähellä rantaviivaa, ja rehevöitymistä lahden vesiolosuhteista johtuen? 3. Pitääkö paikkansa, että hanke on ympäristönsuojelullisesti riittämätön ilman jätevesien käsittelylaitoksen kolmannen vaiheen rakentamista? 4. Mihin toimitetaan Thessalonikin neljältä teollisuusalueelta peräisin olevat teollisuusjätteet? Käsitelläänkö ne asianmukaisesti? Jos ei, miten Thermaikoslahti voidaan pelastaa? 5. Mitä ongelmia jätteiden biologisissa käsittelyhankkeissa on ilmennyt Kreikassa ja kuinka vakavia ne ovat ympäristön tuloksekkaan suojelun kannalta? Michel Barnier'n komission puolesta antama vastaus (10. huhtikuuta 2000) Thessalonikin jätevesien biologisen käsittelylaitoksen laajentamisen ja valmiiksi saattamisen II-vaihetta koskevan hankkeen, joka on komission ja Kreikan viranomaisten yhteisrahoittama, tarkoituksena on Thermaikoslahden veden laadun parantaminen. Hankkeen loppuun saattamiseksi on myönnetty riittävästi määrärahoja. Kyseinen hanke vastaa myös Thermaikoslahden ympäristönsuojeluvaatimuksia. Lahden vedenlaatua tarkkaillaan mahdollisten ongelmien havaitsemiseksi ja tulevaisuuden tarpeiden kartoittamiseksi. Komissiolla on seuraavia lisätietoja, jotka perustuvat Kreikan viranomaisilta saatuihin tietoihin: 1. Kaksihaarainen vedenalainen putki valmistuu alkuperäisten suunnitelmien mukaisesti. Se asennetaan 800 metriä Chalastran pumppuasemasta luoteeseen, ja se kulkee luoteesta kaakkoon. Kaksi putkea kulkee rinnakkain 972 metriä, ja sen jälkeen ne eroavat toisistaan 30 astetta ja jatkuvat 1 620 ja 1 600 metrin pituisiksi. Diffuusorit sijoitetaan 23 metrin syvyyteen putken loppuosaan 400 metrin pituiselle osuudelle. 2. Tämä Thessalonikin yhdyskuntajätevesien keräys- ja käsittelyhanke ei missään tapauksessa aiheuta saastumista, vaan päinvastoin parantaa ympäristön laatua. Vedenalaisen putken asennuspaikkaan on sen pituuden ja syvyyden osalta päädytty merta koskevien tutkimustulosten perusteella (Thessalonikin yliopiston kansallinen merentutkimuslaitos). Tarkoituksena on ollut saastumisen estäminen. 3. Työ toteutetaan voimassa olevien ja hyväksyttävien ympäristövaatimusten mukaisesti. Parhaillaan rakenteilla oleva laitoksen II-vaihe mahdollistaa kaikkien yhdyskuntajätevesien kattavan lisäkäsittelyn typellä erityisesti kesäaikaan, vaikka vesiä ei lasketa kyseisen jäsenvaltion arvion mukaan ympäristön kannalta herkälle alueelle. Laitoksessa voidaan tarvittaessa ottaa käyttöön myös fosforikäsittely. Komissio seuraa Thermaikoslahden ympäristön kehitystä ja huolehtii siitä, että jätevesien käsittelyn taso on mahdollisimman asianmukaista. 4. Thessalonikin neljältä teollisuusalueelta tulevien jätevesien osalta teollisuuslaitosten on Kreikan lainsäädännön mukaisesti esikäsiteltävä vedet ennen niiden johtamista Thessalonikin biologiseen käsittelylaitokseen. Toinen teollisuusjätevesiä koskeva toimenpide on edellä mainittuun laitokseen asennettava täysinvarusteltu laboratorio jätevesien laadunvalvontaan sekä putken ja Thessalonikin teollisuusalueen liittymäkohtaan asennettava veden myrkkypitoisuuksien valvontajärjestelmä. 5. Kreikka ilmoitti virallisesti komissiolle 11. helmikuuta 2000 sen alueella olevat herkät alueet yhdyskuntajätevesistä annetun direktiivin 91/271/ETY(1) mukaisesti. Näihin alueisiin kuuluu lahden pohjukassa oleva Thessalonikin satama. Komission mukaan on mahdollista, että koko Thessalonikin lahdella on merkkejä rehevöitymisestä. Kreikan viranomaisia pyydetään täsmentämään näitä tietoja. Komissio varmistaa lisäksi kaikkien jäsenvaltioiden osalta sen, että direktiiviä sovelletaan yhdenmukaisesti herkkien alueiden tunnistamisessa. Tämän varmistuksen tuloksia koskeva raportti julkaistaan vuoden 2001 alussa. (1) EYVL L 135, 30.5.1991.